สินเชื่อขยายตัว ส่งออก-ลงทุนโต แบงก์ยันไปโลด
ธนาคารกรุงเทพฟุ้งสินเชื่อลูกค้าขนาดใหญ่ไปได้สวย ตั้งเป้าโต 8-10% กลุ่มส่งออก เกษตร พลังงาน ต้องการกู้เพียบ
24 ม.ค. 2555

ธนาคารกรุงเทพฟุ้งสินเชื่อลูกค้าขนาดใหญ่ไปได้สวย ตั้งเป้าโต 8-10% กลุ่มส่งออก เกษตร พลังงาน ต้องการกู้เพียบ 
นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ กล่าวว่า ความต้องการสินเชื่อในปีนี้ยังมีสูงมาก แม้กระทั่งน้ำท่วมสินเชื่อของธนาคารในไตรมาส 4 ก็ยังไปได้ดี ขณะที่สินเชื่อเดือนแรกของปีทั้งสินเชื่อหมุนเวียนและสินเชื่อระยะยาวก็ยังไปได้ดี จึงคาดว่าปีนี้สินเชื่อลูกค้ารายใหญ่จะขยายตัวได้ 2 เท่าของอัตราการขยายตัวทางเศรษฐกิจหรือเติบโตประมาณ 8-10%
สินเชื่อลูกค้าขนาดใหญ่ที่คาดว่าจะไปได้ดี ได้แก่ กลุ่มลูกค้าส่งออก กลุ่มเกษตร และกลุ่มพลังงาน โดยเฉพาะกลุ่มลูกค้าส่งออกซึ่งได้รับผลกระทบจากน้ำท่วม ปีนี้จะฟื้นกลับมาอีกครั้ง
นายชาญศักดิ์เชื่อว่า กลุ่มลูกค้าขนาดใหญ่มีโอกาสขอสินเชื่อโดยตรงจากธนาคารและออกหุ้นกู้ โดยความต้องการหุ้นกู้น่าจะมีมากขึ้น เพราะสถาบันคุ้มครองเงินฝากจะเริ่มคุ้มครองเงินฝากแค่บัญชีละ 1 ล้านบาท ทำให้ผู้ซื้อมองหาผลตอบแทนการลงทุนที่ดีกว่า
นายชาญศักดิ์ กล่าวว่า สำหรับลูกค้าที่ขยายการลงทุนในต่างประเทศนั้นยังไม่เด่นชัด แต่ก็เริ่มมีจำนวนเพิ่มขึ้น เช่นการลงทุนในประเทศพม่าที่ถือเป็นจุดที่น่าสนใจ เพียงแต่ยังเพิ่งเริ่ม 
บริษัทหลักทรัพย์ทรีนีตี้ออกบทวิเคราะห์ธนาคารกรุงเทพว่า จะได้ประโยชน์ จากการฟื้นฟูกิจการหลังน้ำท่วมทั้งลูกค้าเอสเอ็มอี ลูกค้าขนาดใหญ่ ซึ่งมีความต้องการสินเชื่ออยู่มาก และคาดว่าสินเชื่อจะเติบโต 8% 
นายปิติ ตัณฑเกษม ประธานเจ้าหน้าที่บริหารลูกค้าธุรกิจ ธนาคารทหารไทย กล่าวว่า ปีนี้ตั้งเป้าสินเชื่อกลุ่มลูกค้าขนาดใหญ่เติบโต 10-15% ขณะที่ปีก่อนเติบโต 12% โดยยุทธศาสตร์ในปีนี้จะเน้นลูกค้ารายใหญ่ระดับกลาง เนื่องจากกำลังเติบโตและมีความคล่องตัวสูง โดยจะเน้นการเทรดไฟแนนซ์กับลูกค้าเป็นหลัก